歌兩淮
作者：員興宗
朝代：宋

paragraphs: 君不見北風吹淮風浪黑，鐵馬千羣凝一色。
當時廟論孰經濟，將相無言潛動魄。
或云南紀當何憂，今代諸葛身姓劉。
陸下喚取守淮甸，彼有勝算踰干矛。
登時詔語從天墜，汜爲先鋒錡制置。
併遣健士付阿權，等是兩淮兵馬地。
豈期將潰兵川流，翻手忽忽無十州。
前時冠劍錯準擬，此事吐口貽人羞。
幸哉天禍不終極，至尊避殿憂思集。
樞臣督戰侍臣謀，上則倚公叅贊職。
征鞍此日去皇皇，所過騎士多羸傷。
不見何人出聲鼓意氣，但見十十五五坐路傍。
公趣下馬詢衆語，衆共來前致辭苦。
平時節使驅爲奴，逐逐無聊戰無主。
而今側身墮兩失，官騎已亡難再得。
誠令軍政日月懸，我有微軀人不惜。
公聞瑟縮涕潸然，汝曹寄命真可憐。
朝今清明萬乘聖，權已殛死家南遷。
若等是行能奮死，朝建勳名暮朱紫。
官今付我誥如山，節使察使皆在此。
軍家聞此逐蹄輪，喜氣酣酣如遇春。
當時戰死身昧昧，今日分付當其人。
兵官來見同聽命，適有時張王戴盛。
分麾列伍擺布畢，髣髴平戎萬全陣。
斯須望敵來何多，千里斷岸皆遮邏。
天低野曠笳鼓咽，衆寡不敵將奈何。
是時仲冬日建丑，羣雄爭先莫肯後。
濯纓刑馬震天地，燄燄兵威古無有。
旋見飛臺天樣齊，黄蓋團團傍赤旗。
指揮渡河在頃刻，我默戰義人安知。
公呼時俊騰口說，汝每四方聞膽决。
只今戰態作兒女，便恐汝名從此歇。
長嘯激俊揮戈迴，萬斧並下聲如雷。
十舟先粉百舟敗，連艟接艦成飛埃。
嗟敵初來何草草，一夕崩摧如電掃。
命踰破竹青離離，血潰江流紅杲杲。
明朝北陣更奔波，坐料强敵成蹉跎。
隄防更藉盛新力，爲我往護楊林河。
運去一朝同覆水，敵再渡江終送死。
射人射將數不徹，何况更問舟中指。
移時巉天送哭喧，棄舟而遁舟自焚。
公命火攻列火傘，船焦檝爛無逃門。
敵愁驚心疑鶴唳，十步迴頭九墮淚。
又疑官軍尾其衆，清野數州無食地。
衆殘北顧心悠悠，金亮更欲抵死留。
放言京口少備者，曷若舉兵由潤州。
大將顯忠來是日，執杖升階光照席。
公先勞苦甚生平，遂借百舟如過鷁。
迤邐仲冬日十二，旅食無烟寢無寐。
公來督府見相公，便及瓜洲防拓事。
督視推公膽有餘，此事豈忍他人徂。
昨來兵試威萬萬，別遣諸將無乃迂。
公仍稟命侵星過，或傳鐵騎金山破。
淮西萬姓舍惟煙，淮東居民淚潛墮。
公擺吳艟異水嬉，勢壓海浸傾天維。
一見使敵無可奈，再見使敵心骨悲。
敵亡傲兀猶不悟，尚呼達官招萬戶。
歲云暮矣無北歸，我所思兮决南渡。
達官再拜乞徐徐，波浪駕天千丈餘。
比前采石三倍惡，主其急我吾其魚。
金亮尚嫉忠言醜，快劍垂垂擬其首。
只今速渡汝得活，不爾愛身身在否。
萬戶相顧歸相言，慓悍難容血面論。
北人項領不易保，如此郎主何足存。
此夜踈星江淚濕，敵將一一彎弓入。
御寨三重侍衛郎，對面公然如不識。
帳中方嬖花不如，帳外忽飛金僕姑。
投哀賒死身困苦，軟語不類平時粗。
骨肉披離頭萬里，魂飛却作他鄉鬼。
殺氣漫天烟草迷，不歸州絕風塵起。
君不見昔日秦魏之兵扼上流，阿堅阿瞞皆老謀。
淝水血腥赤壁潰，兩豪一蹷泯默至死休。
况我中都徃頹促，千古喪師無此酷。
沉冤萬衆銜已久，合沓天心宜下燭。
三十年飛戰馬塵，支吾多用豪傑人。
但傳兇勢時未減，不見度外加經綸。
須信更生無盡福，高價屬公勳譽逐。
不費兩淮千斛水，一洗萬古乾坤辱。
近來分陝從天闕，懸解西民愁百結。
三軍鼎鼎禮意濃，七兵堂堂恩數絕。
行并咸秦脈絡通，更遣諸將圖山東。
爲君再賦洗兵馬，下客敢繼唐詩翁。